KULTUURDAGBOEK 22 JUNIE
Hoofsaaklik onder aansporing en leiding van dr Abel Coetzee as Direkteur van die Buro vir Taal- en Volkskundige Navorsing, Universiteit van die Witwatersrand, het 'n groep geesdriftiges in Johannesburg byeengekom om die Genootskap vir Afrikaanse Volkskunde te stig.
Die Genootskap se strewe was die algehele bevordering van kennis aangaande die Afrikaanse volkseie.
Dit het geskied deur die insameling van gegewens insake die oorgelewerde geestesgoedere en die stoflike kultuurbesit van ons volk, en ook navorsing op die gebied van die Afrikaanse volkskultuur.
Die eerste uitgawe van die Genootskap se kwartaalblad, die Tydskrif vir Volkskunde en Volkstaal, word in 1944 gedruk, en hierdie blad het nog tot in die tagtigerjare sonder onderbreking verskyn. Gedagte vir die dag: Beur boontoe! | Maroela Media
Lees: Psalm 42:1-7
In Psalm 42 deel Dawid sy hartseer met God, dat hy dag na dag in trane is. “My tears have been my food day and night,” lui die New King James-vertaling. Nog ’n oorsaak van erge stres is juis verlies en hartseer, en op aarde spring niemand dit vry nie.
In een van sy rubrieke vir Die Burger skryf Dana Snyman oor die verskillende leuses van skole. Die leuse van die laerskool op die piepklein Karoodorpie Rietvlei het dadelik my oog gevang omdat ek lank gelede daar gepraat het. Ek onthou nog hoe verskriklik koud dit was en hoe pragtig die sterre daar was. Dana vertel dat die skoolkomitee byeengekom het om ’n leuse vir die skool te kry. Een man het “Reik na die sterre” voorgestel, juis om dat die sterre so helder in die Karoo is. “Nee,” het ’n Karooboer gesê, “daardie leuse is te deftig vir ons. Kom ons maak dit eerder ‘Beur boontoe’!”
Hier op aarde is ons almal aan die boontoe beur, en hierdie beurdery gaan soms met baie spanning gepaard. Gelukkig weet ons darem dat die hemel vorentoe vir ons wag, eendag wanneer al ons gebeur uiteindelik op ’n end sal wees. Hou dus moed as jy op die oomblik onder ’n groot verlies steier. God weet van jou hartseer en Hy beloof om in sy nuwe wêreld al jou trane af te vee.
Here, U weet dat ek die laaste tyd pal in trane is. Dankie dat U van my hartseer weet en beloof om eendag al my trane af te vee. Help my om boontoe te beur! Amen.
Ewoud Pistorius · 3 jaar gelede
Met al die negatiewe dinge wat deesdae gebeur voel ‘n ou baie oorweldig en hulpeloos veral as jy nog klein kinderjies ook het. Mens vergeet maklik dat al hierdie aardse goed tydelik is.
Laat ons nie vergeet van die groot rus wat op ons wag en laat ons nie meegevoer word deur aardse gebeure nie.